Afrikaans: Roelof Temmingh se Kantorium (2003/4), ’n grootskaalse werk vir koor, soliste en orkes, het die prestigieuse Helgaard Steyn-prys in 2006 verwerf. Temmingh het kortliks sy uitermate moeilike persoonlike omstandighede tydens die ontstaan daarvan geskets. Is dit nodig dat ’n komponis ly om groot musiek te skryf? Hierdie vraag raak aan die breër probleem van kontekstualiteit en aan samegaande teoreties/filosofiese oorwegings. As ’n diep religieuse uiting is die werk, getoonset op ’n Duitse teks, deur ’n Afrikaanssprekende komponis in post-apartheid Suid-Afrika vir ’n Europese gehoor geskryf. Dit bevat geen openlik waarneembare politieke waardes nie, en poog nie om te dien as ’n neerslag van kulturele identiteit nie. Ook was die komponis se persoonlike omstandighede volgens sy eie uitspraak geen voorvereiste vir die skepping daarvan nie.